Oʻzbekiston Respublikasi Vazirlar Mahkamasi apparatining Kadrlar boʻlimi toʻgʻrisidagi nizomni tasdiqlash haqida
(resolution, 2021-08-06)

Oʻzbekiston Respublikasi Prezidentining “Vazirlar Mahkamasi faoliyatini takomillashtirishga oid qoʻshimcha chora-tadbirlar toʻgʻrisida” 2021-yil 10-iyundagi PQ-5143-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasi apparatining Kadrlar boʻlimi toʻgʻrisidagi nizom 1-ilovaga muvofiq tasdiqlansin. 2. Kadrlar boʻlimi mudiri J.B. Xaydarov oʻn kun muddatda Boʻlim mudiri, uning oʻrinbosari va mutaxassisning funksional vazifalari taqsimlanishini qayta koʻrib chiqib, tasdiqlanishini taʼminlasin. 3. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 4. Mazkur qarorning bajarilishini nazorat qilish Oʻzbekiston Respublikasi Vazirlar Mahkamasi apparatining boshqaruvchisi R.V. Abduqodirov zimmasiga yuklansin. 1. Oʻzbekiston Respublikasi Vazirlar Mahkamasi apparatining Kadrlar boʻlimi (keyingi oʻrinlarda — Boʻlim) Oʻzbekiston Respublikasi Vazirlar Mahkamasi apparatining (keyingi oʻrinlarda — Vazirlar Mahkamasi apparati) funksional tarkibiy boʻlimi hisoblanadi va Vazirlar Mahkamasi apparatining tarkibiy boʻlinmalari bilan birgalikda kadrlarni sifatli tanlash va joy-joyiga qoʻyishni tashkil etish, Vazirlar Mahkamasi apparatida kadrlar zaxirasini shakllantirish va tayyorlashni taʼminlaydi. 2. Boʻlim oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Oʻzbekiston Respublikasi Vazirlar Mahkamasining qarorlari va farmoyishlariga, Vazirlar Mahkamasi apparatida ish yuritish boʻyicha yoʻriqnomaga, shuningdek, ushbu Nizomga amal qiladi. 3. Boʻlim oʻz faoliyatini Oʻzbekiston Respublikasining Bosh vaziri rahbarligida amalga oshiradi. Boʻlim Vazirlar Mahkamasi apparatining boshqaruvchisiga boʻysunadi. 4. Boʻlim oʻz faoliyatini Vazirlar Mahkamasi apparatining tarkibiy boʻlinmalari, davlat boshqaruvi organlari, xoʻjalik birlashmalari, mahalliy ijro etuvchi hokimiyat organlari, boshqa organlar va tashkilotlar bilan hamkorlikda amalga oshiradi. 5. Quyidagilar Boʻlimning asosiy vazifalari hisoblanadi: a) Vazirlar Mahkamasi rahbariyatining topshirigʻiga muvofiq davlat boshqaruvi organlari, xoʻjalik birlashmalari rahbar xodimlarini tasdiqlangan nomenklaturaga muvofiq lavozimga tayinlash hamda lavozimdan ozod etish masalalari toʻgʻrisida hujjatlar loyihalarini tayyorlash; b) Vazirlar Mahkamasi apparatining tarkibiy boʻlinmalari bilan birgalikda: Vazirlar Mahkamasi apparatining tarkibiy boʻlinmalarini talab etilgan mutaxassislik, malaka va ish tajribasiga ega boʻlgan masʼul hamda texnik xodimlar bilan oʻz vaqtida va sifatli toʻldirish, shuningdek, ushbu Nizomga 1-ilovaga muvofiq sxema boʻyicha ular bilan alohida suhbatlashish va ularni attestatsiyadan oʻtkazish; Vazirlar Mahkamasi apparatining tarkibiy boʻlinmalari masʼul xodimlari lavozimlariga kadrlar zaxirasini shakllantirish va tayyorlash ishlarini muvofiqlashtirish, ushbu Nizomga 2-ilovaga muvofiq sxema boʻyicha uning tarkibini muntazam ravishda yangilab borish; Vazirlar Mahkamasi apparatining tarkibiy boʻlinmalari rahbarlari va mutaxassislari lavozimlariga kadrlar zaxirasi bilan ishlash monitoringini olib borish; Vazirlar Mahkamasi apparati xodimlarining kasbiy saviyasi va malakasini oshirish, shuningdek, ularni qayta tayyorlash boʻyicha takliflar tayyorlash; Vazirlar Mahkamasi apparatining masʼul va texnik xodimlarini attestatsiyadan oʻtkazish va ularning kasbiy saviyasi hamda ishchanlik malakasini baholash; Vazirlar Mahkamasi apparatining masʼul xodimlari, davlat boshqaruvi organlarining, xoʻjalik birlashmalarining tarkibiy boʻlinmalari rahbarlari va markaziy apparatlari mutaxassislarining sifatli tarkibini tahlil qilish; Vazirlar Mahkamasi apparatining tarkibiy boʻlinmalarida, shuningdek, davlat boshqaruvi organlarida, xoʻjalik birlashmalarida, Oʻzbekiston Respublikasi Prezidenti nomenklaturasiga kiradigan yoki Oʻzbekiston Respublikasi Prezidenti yoxud Oʻzbekiston Respublikasi Prezidentining maslahatchilari bilan belgilangan tartibda kelishiladigan lavozimlar boʻyicha vakant lavozimlarni tahlil qilish: v) Vazirlar Mahkamasi apparati shaxsiy tarkibining hisobini yuritish, Vazirlar Mahkamasi apparatining xodimlarini hisobga olish hujjatlarini muntazam yangilab borish va toʻldirish, Oʻzbekiston Respublikasining Bosh vaziri, uning oʻrinbosarlari va maslahatchilari, Vazirlar Mahkamasi apparatining boshqaruvchisi va uning oʻrinbosarlarini kadrlar masalalari boʻyicha zarur axborot hamda maʼlumotlar bilan taʼminlash. 6. Boʻlim oʻziga yuklangan vazifalarni bajarish uchun quyidagi funksiyalarni amalga oshiradi: xodimlarni tanlash, kelishish, oʻrganish va Vazirlar Mahkamasi Rayosatiga tasdiqlash uchun kiritishda ishga qabul qilinadigan yangi xodimlar boʻyicha tegishli hujjatlar tayyorlanishi va rasmiylashtirilishini tashkil etadi; Vazirlar Mahkamasi apparatining masʼul xodimlari, davlat boshqaruvi organlari, xoʻjalik birlashmalari, markaziy apparatlari masʼul xodimlarining sifat tarkibi tahlil etilishini tashkil etadi; Vazirlar Mahkamasi apparatining tarkibiy boʻlinmalarida, shuningdek, davlat boshqaruvi organlarida, xoʻjalik birlashmalarida, Oʻzbekiston Respublikasi Prezidenti nomenklaturasiga kiradigan yoki Oʻzbekiston Respublikasi Prezidenti yoxud Oʻzbekiston Respublikasi Prezidentining maslahatchilari bilan belgilangan tartibda kelishiladigan vakant lavozimlar boʻyicha tahliliy materiallar tayyorlaydi; Oʻzbekiston Respublikasining Bosh vaziri, uning oʻrinbosarlari va maslahatchilariga, Vazirlar Mahkamasi apparatining boshqaruvchisi va uning oʻrinbosarlariga Vazirlar Mahkamasi apparati tarkibiy boʻlinmalarining rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlar boʻyicha amalga oshirilayotgan ishlar monitoringi natijalari toʻgʻrisida axborot kiritadi; Vazirlar Mahkamasi apparatining tarkibiy boʻlinmalari bilan birgalikda Vazirlar Mahkamasi apparati tarkibiy boʻlinmalarining rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlarning Vazirlar Mahkamasi apparatida stajirovka oʻtashini tashkil etadi; kadrlarni tegishli lavozimlarga tavsiya qilish masalalari boʻyicha Vazirlar Mahkamasi apparatining tarkibiy boʻlinmalari bilan oʻzaro hamkorlik qiladi; Vazirlar Mahkamasi apparatining tarkibiy boʻlinmalari bilan birgalikda xodimlarning mutasaddilik qilinadigan tarmoqlar masalalari yuzasidan xorijiy mamlakatlarda oʻtkaziladigan seminarlar va tadbirlarda ishtirok etishini tashkil etish boʻyicha takliflar tayyorlaydi; xodimlarni lavozimga tayinlash va lavozimdan ozod etishda tegishli hujjatlarni (qarorlar, farmoyishlar, buyruqlar) belgilangan tartibda tayyorlaydi; Vazirlar Mahkamasi apparatining kadrlar tarkibi toʻgʻrisida tahliliy materiallar va ularning sifatini yaxshilashga doir takliflar tayyorlaydi; Vazirlar Mahkamasi apparati tarkibiy boʻlinmalari masʼul xodimlari rotatsiyasi toʻgʻrisida Vazirlar Mahkamasi rahbariyatiga belgilangan tartibla takliflar kiritadi; Oʻzbekiston Respublikasi Prezidenti huzuridagi Davlat boshqaruvi akademiyasi bilan bitiruvchilarni Vazirlar Mahkamasi nomenklaturasiga kiradigan lavozimlarga taqsimlashni tahlil qilish va rejalashtirish masalalari boʻyicha oʻzaro hamkorlik qiladi: kadrlar salohiyatining kasbiy saviyasini oshirish maqsadida Vazirlar Mahkamasi apparati xodimlarini qayta tayyorlash va malakasini oshirish, shuningdek, zamonaviy uslublardan foydalangan holda jamoada kulay maʼnaviy-ruhiy muhitni shakllantirish masalalari boʻyicha Vazirlar Mahkamasi apparati tarkibiy boʻlinmalari rahbarlari uchun treninglarni tashkil etadi; Vazirlar Mahkamasi apparatida kadrlar hisobini yuritadi, ushbu masala yuzasidan zarur axborotni tayyorlaydi va Vazirlar Mahkamasi rahbariyatiga taqdim etadi; Vazirlar Mahkamasi apparatining xodimlarini attestatsiyadan oʻtkazishni va ularning kasbiy saviyasini baholashni tashkil etadi, attestatsiya komissiyalari qarorlarini bajarish tadbirlarini ishlab chiqadi, ularning bajarilishini nazorat qiladi; Vazirlar Mahkamasi apparatining xodimlariga taalluqli tushadigan xatlar va murojaatlarni koʻrib chiqishda ishtirok etadi; Vazirlar Mahkamasi apparatining xodimlarini Oʻzbekiston Respublikasi davlat mukofotlari bilan mukofotlashga taqdim etish uchun hujjatlar tayyorlaydi, mukofotlar, ragʻbatlantirish va jazo choralari hisobini yuritadi; Vazirlar Mahkamasi apparatining xodimlariga pensiya tayinlash uchun zarur hujjatlarni rasmiylashtiradi; ichki mehnat tartibi qoidalariga rioya etilishini nazorat qiladi; davlat boshqaruvi organlari, xoʻjalik birlashmalari, boshqa organlar va tashkilotlarining rahbar xodimlari hamda Vazirlar Mahkamasi apparati xodimlarining xizmat guvohnomalarini rasmiylashtiradi, topshiradi va hisobini yuritadi. Boʻlim unga yuklangan boshqa vazifalarni ham belgilangan tartibda amalga oshiradi. 7. Boʻlim oʻziga yuklangan vazifalar va funksiyalarni amalga oshirish uchun quyidagi huquqlarga ega: Vazirlar Mahkamasi apparatining tarkibiy boʻlinmalari, davlat boshqaruvi organlari, xoʻjalik birlashmalari, mahalliy ijro etuvchi hokimiyat organlari, boshqa organlar va tashkilotlardan oʻziga yuklangan vazifalar va funksiyalarni bajarish uchun zarur materiallar va maʼlumotlarni belgilangan tartibda soʻrash va olish; Oʻzbekiston Respublikasining Bosh vaziri, Vazirlar Mahkamasi apparati boshqaruvchisining topshirigʻiga muvofiq davlat boshqaruvi organlari, xoʻjalik birlashmalari, nodavlat notijorat va boshqa tashkilotlar majlislari hamda yigʻilishlarida ishtirok etish; zarur boʻlganda Vazirlar Mahkamasida koʻrib chiqiladigan masalalarni puxta ishlab chiqish uchun davlat boshqaruvi organlari, xoʻjalik birlashmalari, ilmiy muassasalar va boshqa tashkilotlarning rahbarlari va vakillarini belgilangan tartibda jalb qilish, ushbu maqsadlar uchun ishchi guruhlar tashkil etish; “Oʻzbekiston Respublikasi Vazirlar Mahkamasi toʻgʻrisida”gi Oʻzbekiston Respublikasi Qonuni va Oʻzbekiston Respublikasi Vazirlar Mahkamasining Reglamenti talablari buzilgan holda kiritilgan hujjatlarni belgilangan tartibda qaytarish. Boʻlim tomonidan zarur materiallar va maʼlumotlarni taqdim etish boʻyicha talablar, agar Oʻzbekiston Respublikasi Prezidenti, Oʻzbekiston Respublikasining Bosh vaziri, uning oʻrinbosarlari va maslahatchilari, Vazirlar Mahkamasi apparatining boshqaruvchisi topshiriqlarida bajarishning boshqa muddatlari belgilanmagan boʻlsa, Boʻlim belgilagan muddatlarda bajarilishi lozim. 8. Boʻlim: oʻziga yuklangan vazifalarning tegishli darajada va samarali bajarilishi; Oʻzbekiston Respublikasi Prezidentining “Qonunchilik hujjatlari ijrosini samarali tashkil etishda davlat boshqaruvi organlari va mahalliy ijro etuvchi hokimiyat organlari rahbarlarining shaxsiy javobgarligini kuchaytirishga doir qoʻshimcha chora-tadbirlar toʻgʻrisida” 2021-yil 10-fevraldagi PF-6166-son Farmoni, Oʻzbekiston Respublikasi Prezidentining “Oʻzbekiston Respublikasi Prezidentining hujjatlari va topshiriqlari samarali va natijali ijro etilishi, shuningdek ijro intizomi mustahkamlanishi uchun Oʻzbekiston Respublikasi Prezidenti Davlat maslahatchilarining, Vazirlar Mahkamasi va uning komplekslari, davlat va xoʻjalik boshqaruvi organlari hamda barcha darajalardagi hokimliklar rahbarlarining shaxsiy javobgarligi toʻgʻrisida” 2017-yil 11-apreldagi PQ-2881-son, “Ijro.gov.uz” ijro intizomi idoralararo yagona elektron tizimi samarali faoliyat koʻrsatishini taʼminlashga qaratilgan qoʻshimcha chora-tadbirlar toʻgʻrisida” 2021-yil 31-maydagi PQ-5132-son qarorlari va Vazirlar Mahkamasining “Ijro intizomini mustahkamlash chora-tadbirlari toʻgʻrisida” 1999-yil 12-yanvardagi 12-son qaroriga muvofiq ijro intizomini taʼminlash talablarining bajarilishi; Vazirlar Mahkamasi rahbariyatiga axborot berish uchun materiallar va hujjatlarning belgilangan muddatlarda bajarilishini taʼminlanishi; kadrlar bilan ishlash hisobi va hisobotini yuritish, hujjatlarni saqlash kadrlar boʻyicha ish yuritish holati; jismoniy va yuridik shaxslar murojaatlarining oʻz vaqtida koʻrib chiqish va hal etilishi uchun javob beradi. 9. Boʻlim tuzilmasi Boʻlim mudiri, Boʻlim mudirining oʻrinbosari (xodimlarning malakasini oshirish, kadrlar zaxirasini shakllantirish va tizimli yuritish masalalari), mehnat munosabatlari masalalari boʻyicha hujjatlarni va kadrlarga oid maʼlumotlar bazasini tizimli yuritish masalalari boʻyicha bosh mutaxassis va inspektorni (ish yuritish va apparat xodimlari maʼlumotlar bazasini yuritish boʻyicha) oʻz ichiga oladi. Boʻlim tuzilmasi Vazirlar Mahkamasi tomonidan tasdiqlanadi. 10. Boʻlim ishlariga mudir rahbarlik qiladi. 11. Boʻlim mudiri, Boʻlim mudirining oʻrinbosari (xodimlarning malakasini oshirish, kadrlar zaxirasini shakllantirish va tizimli yuritish masalalari), mehnat munosabatlari masalalari boʻyicha hujjatlarni va kadrlarga oid maʼlumotlar bazasini tizimli yuritish masalalari boʻyicha bosh mutaxassis, inspektor (ish yuritish va apparat xodimlari maʼlumotlar bazasini yuritish boʻyicha) belgilangan tartibda lavozimga tayinlanadi va lavozimdan ozod etiladi. 12. Boʻlim ishlari “Oʻzbekiston Respublikasi Vazirlar Mahkamasi toʻgʻrisida”gi Oʻzbekiston Respublikasi Qonuni, Oʻzbekiston Respublikasi Vazirlar Mahkamasining Reglamenti, Oʻzbekiston Respublikasi Vazirlar Mahkamasi apparati toʻgʻrisidagi nizom, ushbu Nizomga, Oʻzbekiston Respublikasi Vazirlar Mahkamasi apparatida Ish yuritish boʻyicha yoʻriqnoma, Oʻzbekiston Respublikasi Prezidentining, Oʻzbekiston Respublikasining Bosh vaziri, uning oʻrinbosarlari va maslahatchilari topshiriqlari, Vazirlar Mahkamasi apparati boshqaruvchisining buyruqlari va topshiriqlariga muvofiq, shuningdek, Vazirlar Mahkamasining ish rejalari, Boʻlimning ish rejalari asosida tashkil etiladi. Boʻlimning ish rejasi, Vazirlar Mahkamasining Rayosati tomonidan tasdiqlanadigan Vazirlar Mahkamasi ish rejasi asosida shakllantiriladi. Boʻlimning ish rejasi, Boʻlim mudirining shaxsiy ish rejasi Vazirlar Mahkamasi apparatining boshqaruvchisi tomonidan tasdiqlanadi. Boʻlim mudirining oʻrinbosari va bosh mutaxassisning shaxsiy ish rejasi Boʻlim mudiri tomonidan tasdiqlanadi. 13. Boʻlim mudiri: Boʻlimga bevosita rahbarlik qiladi, xodimlar ishini tashkil etadi, boʻlimga yuklangan vazifalar va funksiyalarning bajarilishi hamda ijro intizomi boʻyicha toʻliq javob beradi; tasdiqlangan tuzilma va shtatlar jadvaliga muvofiq lavozimga tavsiya etiladigan nomzodlar boʻyicha Vazirlar Mahkamasi apparati tarkibiy boʻlinmalari tomonidan takliflar tayyorlaydi va kiritishda ishtirok etadi; Vazirlar Mahkamasi apparatining tarkibiy boʻlinmalari bilan birgalikda xodimlar kasbiy saviyasi va ishchanlik malakasini oshirishga qaratilgan chora-tadbirlarni amalga oshirilishini taʼminlaydi, zarur hollarda xodimlarni attestatsiyasi bilan bogʻliq ishlarni tashkil etadi; Vazirlar Mahkamasi apparatining tarkibiy boʻlinmalari bilan birgalikda Vazirlar Mahkamasi apparati tarkibiy boʻlinmalarining rahbarlik lavozimlari va mutaxassisliklari lavozimlari uchun kadrlar zaxirasiga kiritilgan nomzodlarning Vazirlar Mahkamasi apparatida stajirovka oʻtashini tashkil etadi; Vazirlar Mahkamasi apparati boshqaruvchisiga Boʻlim xodimlarini lavozimga tayinlash, lavozimdan ozod etish, ragʻbatlantirish, va ularni jazolash toʻgʻrisida takliflar kiritadi; Oʻzbekiston Respublikasi Prezidentining davlat xizmati va kadrlar zaxirasi masalalari boʻyicha maslahatchisi boʻlinmalari bilan davlat boshqaruvi organlari, xoʻjalik birlashmalari rahbar xodimlarini tasdiqlangan nomenklaturaga muvofiq tayinlash va tasdiqlash boʻyicha hujjatlar tayyorlashda hamkorlik qiladi; Boʻlim faoliyatiga taalluqli masalalar boʻyicha hujjatlarni ishlab chiqadi, shuningdek, Vazirlar Mahkamasiga boʻlim yuritadigan sohaga taalluqli masalalar boʻyicha kiritilgan hujjatlar loyihalari koʻrib chiqilishini tashkil etadi va ularni imzolaydi; malaka oshirish tizimini rivojlantirish boʻyicha belgilangan vazifalarni amalga oshirish uchun zarur boʻlgan normativ-huquqiy hujjatlarni ishlab chiqishga rahbarlik qiladi; Vazirlar Mahkamasi va uning Rayosati majlislarida, Oʻzbekiston Respublikasining Bosh vaziri, uning oʻrinbosarlari va maslahatchilari, Vazirlar Mahkamasi apparatining boshqaruvchisi Boʻlim yuritadigan sohaga taalluqli masalalar boʻyicha oʻtkazadigan majlislarda ishtirok etadi; Boʻlim xodimlari oʻrtasida majburiyatlar taqsimotini ishlab chiqadi va tasdiqlash uchun Vazirlar Mahkamasi apparatining boshqaruvchisiga kiritadi; Boʻlim xodimlari ishini muvofiqlashtiradi va nazorat qiladi, kelib tushgan hujjatlar va xatlarni xodimlar oʻrtasida taqsimlaydi; Boʻlim ishlarini yanada takomillashtirishga oid chora-tadbirlarni ishlab chiqadi va amalga oshirilishini taʼminlaydi; Boʻlim xodimlari faoliyati samaradorligi va natijadorligini muntazam ravishda tanqidiy tahlil qiladi, yigʻilishlarda ularning shaxsiy hisobotlarini eshitadi, ularning yakunlari boʻyicha zarur chora-tadbirlarni koʻradi; Vazirlar Mahkamasi apparatida Ish yuritish boʻyicha yoʻriqnomaga muvofiq ish yuritilishini taʼminlaydi; Boʻlim faoliyati bilan bogʻliq jismoniy va yuridik shaxslarning murojaatlarini koʻrib chiqadi hamda ijro intizomiga toʻliq amal qiladi; chiquvchi xat-xabarlarni imzolaydi; qonunchilik hujjatlariga muvofiq vakolati doirasida boshqa funksional vazifalarni amalga oshiradi. 14. Boʻlim mudirining oʻrinbosari (xodimlarning malakasini oshirish, kadrlar zaxirasini shakllantirish va tizimli yuritish masalalari): Vazirlar Mahkamasi tarkibiy boʻlinmalari xodimlarining kadrlar zaxirasini yaratadi, ularni tayyorlash va stajirovkadan oʻtishini tashkil etadi, tanlashni amalga oshiradi va belgilangan tartibda joy-joyiga qoʻyishda qatnashadi, ularni qayta tayyorlashni tashkil etadi; Vazirlar Mahkamasi apparatida stajirovkaga jalb etish uchun Vazirlar Mahkamasi apparati tarkibiy boʻlinmalariga biriktirilgan vazirliklar, idoralar, boshqa tashkilotlarning masʼul xodimlaridan boʻlgan nomzodlar roʻyxatini shakllantiradi. Nomzodlarning shakllantirilgan roʻyxati toʻgʻrisida Vazirlar Mahkamasi apparati boshqaruvchisiga axborot beradi va kelishish ishlarini muvofiqlashtiradi; Vazirlar Mahkamasi apparatining tarkibiy boʻlinmalari rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlar boʻyicha amalga oshiriladigan ishlar monitoringi natijalari toʻgʻrisida tahliliy materiallar tayyorlaydi; Vazirlar Mahkamasi apparati tarkibiy boʻlinmalari bilan birgalikda tarkibiy boʻlinmalarining rahbarlik lavozimlari va mutaxassislari lavozimlari uchun kadrlar zaxirasiga kiritilgan nomzodlarning Vazirlar Mahkamasi apparatida stajirovka oʻtashini tashkil etishga doir takliflar tayyorlaydi; malakali xodimlarga boʻlgan joriy va kelgusidagi ehtiyojlardan kelib chiqqan holda kadrlarni lavozimlarga tanlash ishlarini rejalashtiradi va muvofiqlashtiradi; qayta tayyorlash va malakasini oshirish tizimini takomillashtirish boʻyicha takliflar ishlab chiqadi; kadrlar ishini takomillashtirish boʻyicha takliflar ishlab chiqadi; vakant lavozimlarga tavsiya etiladigan nomzodlarning hujjatlarini tayyorlashni tashkil etadi; Vazirlar Mahkamasi apparati tarkibiy boʻlinmalari xodimlariga va ishga qabul qilinayotgan shaxslarga maslahatlar beradi, ichki tartib hamda odob-axloq qoidalarining mazmun-mohiyatini tushuntiradi; Vazirlar Mahkamasi apparati tarkibiy boʻlinmalarida mehnat intizomiga rioya etilishi ustidan nazoratni tashkil etadi, xodimlarning intizomiy javobgarligi masalalari boʻyicha Boʻlim mudiriga takliflar tayyorlaydi; rahbar xodimlar lavozimlari boʻyicha zaxira kadrlar bazasini shakllantiradi va maqsadli oʻqitish kurslarida oʻqiydigan nomzodlar hujjatlarini tayyorlaydi; Boʻlimda belgilangan tartibda axborot xavfsizligi va maxfiylik rejimiga rioya etilishini taʼminlaydi; Boʻlimga ijroga kelib tushgan jismoniy va yuridik shaxslar murojaatlarini oʻz vaqtida koʻrib chiqadi va hal etish choralarini koʻradi; Boʻlim mudirining topshiriqlariga binoan tegishli chiquvchi xat-xabarlarni imzolaydi. Boʻlim mudirining topshiriqlariga binoan boshqa funksiyalarni amalga oshiradi. 15. Boʻlim mudiri vaqtincha boʻlmaganda uning vazifalarini Boʻlim mudiri oʻrinbosari bajaradi. 16. Boʻlimning mehnat munosabatlari masalalari boʻyicha hujjatlarni va kadrlarga oid maʼlumotlar bazasini tizimli yuritish masalalari boʻyicha bosh mutaxassisi: Vazirlar Mahkamasi apparati masʼul xodimlarining sifatli tarkibi toʻgʻrisidagi maʼlumotlarni tahlil qiladi va Vazirlar Mahkamasi rahbariyati uchun tegishli takliflar tayyorlaydi; Vazirlar Mahkamasi apparatining tarkibiy boʻlinmalarda, shuningdek, davlat boshqaruvi organlarida, xoʻjalik birlashmalarida, Oʻzbekiston Respublikasi Prezident nomenklaturasiga kiradigan yoki Oʻzbekiston Respublikasi Prezidenti yoxud Oʻzbekiston Respublikasi Prezidentining maslahatchilari bilan belgilangan tartibda kelishiladigan lavozimlar boʻyicha vakant lavozimlar toʻgʻrisida tahliliy materiallar tayyorlaydi; davlat boshqaruvi organlarida, xoʻjalik birlashmalarida, Oʻzbekiston Respublikasi Prezidenti nomenklaturasiga kiradigan yoki Oʻzbekiston Respublikasi Prezidenti yoxud Oʻzbekiston Respublikasi Prezidentining maslahatchilari bilan belgilangan tartibda kelishiladigan lavozimlar boʻyicha kadrlar harakatlanishi hisobini yuritadi, ularning shaxsiy maʼlumotlari bazasini shakllantiradi va uning muntazam yangilab borilishini taʼminlaydi; Vazirlar Mahkamasi apparatining tarkibiy boʻlinmalari bilan birgalikda xodimlarning mutasaddilik qilinadigan tarmoqlar masalalari yuzasidan xorijiy mamlakatlarda oʻtkaziladigan seminarlar va tadbirlarda ishtirok etishini tashkil etish boʻyicha takliflar tayyorlaydi; tarkibiy boʻlinmalar bilan birgalikda xodimlarning mehnat taʼtiliga chiqish grafigini ishlab chiqadi; Vazirlar Mahkamasi apparatining xodimlarini Oʻzbekiston Respublikasi davlat mukofotlari bilan mukofotlashga taqdim etish uchun hujjatlar tayyorlaydi, mukofotlar, ragʻbatlantirish va jazo choralari hisobini yuritadi; kadrlar masalalari boʻyicha Vazirlar Mahkamasining qarorlari, farmoyishlari, Vazirlar Mahkamasi apparati boshqaruvchisining buyruqlarini tayyorlaydi; Boʻlimga ijroga kelib tushgan jismoniy va yuridik shaxslarning murojaatlarini koʻrib chiqadi va tegishli javob xatlarini tayyorlaydi; Boʻlim mudirining topshiriqlariga binoan boshqa funksiyalarni amalga oshiradi. 17. Boʻlim inspektori (ish yuritish va apparat xodimlari maʼlumotlar bazasini yuritish boʻyicha): Oʻzbekiston Respublikasi Vazirlar Mahkamasi apparatida Ish yuritish boʻyicha yoʻriqnomaga muvofiq ish yuritadi, Boʻlimda hujjatlar oʻtishini nazorat qiladi; Vazirlar Mahkamasi apparatining yangi tayinlangan xodimlarini hisobga olish hujjatlarini rasmiylashtiradi, ularning shaxsiy hujjatlarini shakllantiradi va muntazam yangilab borishni taʼminlaydi, Vazirlar Mahkamasi apparatining xodimlari toʻgʻrisida maʼlumotlar bazasini yuritadi; Kadrlar masalalari boʻyicha Oʻzbekiston Respublikasi Vazirlar Mahkamasining qarorlari, farmoyishlari, Vazirlar Mahkamasi apparati boshqaruvchisining buyruqlari loyihalarini tayyorlashga koʻmaklashadi; Vazirlar Mahkamasi apparatining xodimlariga pensiya tayinlash uchun zarur hujjatlarni rasmiylashtiradi; Vazirlar Mahkamasi apparatining xodimlari, davlat boshqaruvi organlari, xoʻjalik birlashmalari, boshqa davlat organlar va tashkilotlar rahbarlari uchun xizmat guvohnomalari, shuningdek, texnik xodimlar uchun ruxsatnomalar tayyorlaydi hamda ularni rasmiylashtirish uchun taqdim etadi; Vazirlar Mahkamasining xizmat guvohnomalari blankalari hisobini yuritadi va ularni roʻyxatga oladi, ushbu hujjatlarni yoʻq qilish toʻgʻrisida dalolatnomalar tayyorlaydi; mehnat daftarchalariga tegishli yozuvlar kiritadi va ularning saqlanishini taʼminlaydi; ishlarni arxivda saqlash uchun tayyorlaydi va oʻz vaqtida topshirilishini taʼminlaydi; Boʻlim mudirining topshiriqlariga binoan boshqa funksiyalarni amalga oshiradi. 18. Vazirlar Mahkamasi apparatining tarkibiy boʻlinmalarida tegishli lavozimlarga nomzodlarni tanlash, qoidaga koʻra, xodimlarning amaldagi tarkibi, tasdiqlangan kadrlar zaxirasiga kiritilgan nomzodlar hamda davlat boshqaruvi organlari, xoʻjalik birlashmalari, mahalliy ijro etuvchi hokimiyat organlari markaziy apparatlari xodimlari tarkibidan amalga oshiriladi. Tegishli lavozimlarga nomzodlarni tanlash va tavsiya etishda, qoidaga koʻra, kamida uch nafar mutaxassisning nomzodlari taqdim etiladi. 19. Nomzodlarni bir vaqtning oʻzida Bosh vazirning tegishli oʻrinbosari, Bosh vazirning maslahatchisi va Vazirlar Mahkamasi apparati boshqaruvchisi bilan oldindan kelishish hamda nomzodga maʼlumotnoma va tarkibiy boʻlinma rahbarining yozma tavsiyasini taqdim etish Vazirlar Mahkamasi apparati tarkibiy boʻlinmalarining rahbarlari tomonidan taʼminlanadi. 20. Tavsiya etiladigan nomzodlarning ilova qilingan kelishish yakunlari hujjatlari haqida Vazirlar Mahkamasi apparati boshqaruvchisi tomonidan Oʻzbekiston Respublikasi Bosh vaziriga axborot beriladi. Oʻzbekiston Respublikasi Bosh vaziri tomonidan maʼqullangan taqdirda hujjatlar belgilangan tartibda oʻrganish uchun Kadrlar boʻlimiga va Birinchi boʻlimga taqdim etiladi. 21. Oʻrganish natijalari boʻyicha tarkibiy boʻlinma rahbari tomonidan Kadrlar boʻlimi bilan birgalikda tavsiya qilingan nomzodlarga belgilangan tartibda tasdiqlanadigan roʻyxat boʻyicha zarur hujjatlarni tayyorlash taʼminlanadi. 22. Tayyorlangan hujjatlar asosida zarurat boʻlganda bajariladigan funksional vazifalar mavzusi boʻyicha tavsiya etiladigan nomzodlar tomonidan axborot (maʼlumotnoma) tayyorlangan holda Bosh vazirning tegishli oʻrinbosari yoki Bosh vazirning maslahatchisi va Vazirlar Mahkamasi apparati boshqaruvchisi tavsiya etilgan nomzodlar bilan suhbat oʻtkazadi. 23. Suhbat yakunlari boʻyicha Bosh vazirning tegishli oʻrinbosari yoki maslahatchisi va Vazirlar Mahkamasi apparati boshqaruvchisi tomonidan belgilangan shakl boʻyicha Vazirlar Mahkamasi apparatining tarkibiy boʻlinmasiga tegishli lavozimga nomzodni tavsiya qilish toʻgʻrisida Oʻzbekiston Respublikasining Bosh vaziri nomiga qoʻshma taqdimnoma kiritiladi. 24. Taqdimnomani koʻrib chiqish yakunlari boʻyicha, Oʻzbekiston Respublikasi Bosh vaziri tomonidan maʼqullangan taqdirda tavsiya etiladigan nomzodlar Vazirlar Mahkamasi Rayosatida kelishilishi kerak. 25. Koʻrib chiqish yakunlari boʻyicha tavsiya qilinadigan nomzodlar Vazirlar Mahkamasi Rayosati majlisida: maʼqullanganda — xodimni tayinlash toʻgʻrisida Vazirlar Mahkamasining qarori yoki farmoyishi imzolanadi; nomzod rad etilganda — materiallar Boʻlimga qaytariladi. 26. Apparatda kadrlarni tanlash, kelishish, tayinlash va attestatsiyadan oʻtkazish tartibiga rioya qilinishi uchun shaxsiy javobgarlik Vazirlar Mahkamasi apparati tarkibiy boʻlinmalari rahbarlariga, Boʻlim mudiriga va Birinchi boʻlim mudiriga yuklanadi. 27. Oʻzbekiston Respublikasi Bosh vazirining maslahatchilari va Vazirlar Mahkamasining Oʻzbekiston Respublikasi Oliy Majlisidagi Vakolatli vakili Oʻzbekiston Respublikasi Prezidenti bilan belgilangan tartibda kelishilgan holda Oʻzbekiston Respublikasining Bosh vaziri tomonidan lavozimga tayinlanadilar va lavozimdan ozod etiladilar. 28. Apparat boshqaruvchisining oʻrinbosarlari, kotibiyatlar mudirlari, ularning oʻrinbosarlari, boshqarmalar boshliqlari, ularning oʻrinbosarlari, boʻlimlar mudirlari, xizmatlar mudirlari (matbuot kotibi) belgilangan tartibda Vazirlar Mahkamasining qarori bilan lavozimga tayinlanadilar va lavozimdan ozod qilinadilar. 29. Bosh mutaxassislar, Bosh vazir va uning oʻrinbosarlarining yordamchilari belgilangan tartibda Vazirlar Mahkamasining farmoyishi bilan lavozimga tayinlanadilar va lavozimdan ozod qilinadilar. 30. Inspektorlar va boshqa texnik xodimlar belgilangan tartibda apparat boshqaruvchisining buyrugʻi bilan lavozimga tayinlanadilar va lavozimdan ozod qilinadilar. 31. Vazirlar Mahkamasi apparatining masʼul xodimlarini mamlakatni rivojlantirishning zamonaviy bosqichida amalga oshirilayotgan keng koʻlamli islohotlar talablaridan kelib chiqib ularning egallab turgan lavozimga muvofiqligini baholash yuzasidan attestatsiyadan oʻtkazish qonun hujjatlarida belgilangan tartibda amalga oshiriladi. 32. Vazirlar Mahkamasi apparatida kadrlar zaxirasini shakllantirish uchun mutaxassislarni stajirovkadan oʻtkazish tartibi Vazirlar Mahkamasi apparati boshqaruvchisining buyrugʻi bilan belgilanadi. 33. Vazirlar Mahkamasi apparatida stajirovkaga jalb etish uchun tarkibiy boʻlinmalar apparatning tarkibiy boʻlinmalariga biriktirilgan vazirliklar va idoralarning, boshqa tashkilotlarning masʼul xodimlaridan boʻlgan nomzodlar roʻyxatini shakllantiradilar. Nomzodlarning shakllantirilgan roʻyxati toʻgʻrisida Vazirlar Mahkamasi apparati boshqaruvchisiga axborot beriladi va u bilan kelishiladi. 34. Shakllantirilgan roʻyxatlar asosida stajirovkaning aniq davri koʻrsatilgan holda stajirovkalarni oʻtkazish jadvali tasdiqlanadi. 35. Mutaxassislarni stajirovkadan oʻtkazish quyidagi tadbirlarni bajarish yoʻli bilan amalga oshiriladi: mutaxassislarni Vazirlar Mahkamasi apparatida ishni tashkil etish asoslari bilan tanishtirish; mutaxassislarni hujjatlarning tegishli loyihalarini, shu jumladan, Oʻzbekiston Respublikasi Bosh vaziri, Vazirlar Mahkamasining Rayosati majlislarida koʻrib chiqilishi uchun kiritiladigan axborot-tahliliy materiallarni tayyorlash ishiga, shuningdek, normativ-huquqiy hujjatlar loyihalarini tayyorlashga jalb etish; nomzodlarni xizmat safarlariga chiqqan holda Vazirlar Mahkamasi apparati xodimlari bilan birgalikda vazirliklar, idoralar, mahalliy ijro etuvchi hokimiyat organlari faoliyatini maqsadli oʻrganish ishiga jalb qilish. 36. Vazirlar Mahkamasi apparati xodimlarining malakasini oshirish mavzuli seminarlar, kurslar, davra suhbatlari oʻtkazish, iqtisodiy oʻqishni tashkil etish va Vazirlar Mahkamasi apparati tarkibiy boʻlinmalari rahbarlari va xodimlarining maʼruzalarini eshitish yoʻli bilan amalga oshiriladi. 37. Iqtisodiy oʻqishni tashkil etish va Vazirlar Mahkamasi apparati xodimlarining maʼruzalarini eshitish Vazirlar Mahkamasi apparati boshqaruvchisi tomonidan tasdiqlanadigan yarim yillik jadvallar asosida amalga oshiriladi. Bosqichlar Subyektlar Chora-tadbirlar Bajarish muddatlari 1-bosqich Vazirlar Mahkamasi apparati tarkibiy boʻlinmasi rahbari Nomzodlarni tanlash. Har bir lavozimga tasdiqlangan kadrlar zaxirasidan (kamida 3 nomzodni) tegishli lavozimlarga nomzodlarni tanlash. Zarurat boʻlganda 2-bosqich Vazirlar Mahkamasi apparati tarkibiy boʻlinmasi rahbari Dastlabki kelishuv. Vazirlar Mahkamasi apparatining boshqaruvchisi nomiga Oʻzbekiston Respublikasi Bosh vazirining tegishli oʻrinbosari yoki maslahatchisi bilan dastlab kelishilgan nomzod uchun taqdimnoma kiritadi. Vazirlar Mahkamasi apparatining boshqaruvchisi tasdiqlagan jadvalga muvofiq 3-bosqich Tarkibiy boʻlinma rahbari, Vazirlar Mahkamasi apparati Kadrlar boʻlimi Suhbatlashish. Birgalikda oʻrganish natijalari boʻyicha tavsiya etilgan nomzodlarni Vazirlar Mahkamasi apparatining boshqaruvchisi bilan suhbatga puxta tayyorlashni taʼminlaydi. Vazirlar Mahkamasi apparatining boshqaruvchisi tasdiqlagan jadvalga muvofiq 4-bosqich Kadrlar boʻlimi, Vazirlar Mahkamasi apparati boshqaruvchisi Vazirlar Mahkamasi Rayosatining majlisi. Vazirlar Mahkamasi Rayosati majlisida (ushbu masala toʻgʻrisida tavsiya etilgan nomzodlar ishtirokida) tavsiya qilingan nomzodlarni tayinlash toʻgʻrisidagi masala haqida axborot beradi. Suhbatdan soʻng keyingi dushanba 5-bosqich Kadrlar boʻlimi Tayinlash. Rayosat tomonidan maʼqullanganda — Kadrlar boʻlimi xodimi lavozimga tayinlash toʻgʻrisida hujjat loyihasini tayyorlaydi va keyinchalik Oʻzbekiston Respublikasining Bosh vaziri imzolashi uchun Vazirlar Mahkamasi apparatining boshqaruvchisiga taqdim etadi. Tayinlash toʻgʻrisidagi hujjat imzolangandan soʻng buyruqni tayyorlash va Vazirlar Mahkamasi apparatida stajirovka oʻtash jadvalini tayyorlaydi. Vazirlar Mahkamasi Rayosatidan soʻng ikki kun davomida 6-bosqich Kadrlar boʻlimi, Vazirlar Mahkamasi apparati xodimlari bilan alohida suhbat oʻtkazish komissiyasi Vazirlar Mahkamasi apparatining masʼul xodimlari bilan alohida suhbat oʻtkazish: 6 oydan soʻng — Vazirlar Mahkamasi apparatiga qabul qilingan yangi masʼul xodimlar bilan; yil oxirida — Vazirlar Mahkamasi apparati xodimlari bilan. Yil davomida 7-bosqich Kadrlar boʻlimi, Vazirlar Mahkamasi apparatining tarkibiy boʻlinmalari Vazirlar Mahkamasi apparatida attestatsiya oʻtkazish. Ikki yilda bir marta Bosqichlar Subyektlar Chora-tadbirlar Bajarish muddatlari 1-bosqich Vazirlar Mahkamasi apparati tarkibiy boʻlinmasi rahbari Nomzodlarni kadrlar zaxirasiga kiritish uchun aniqlash va tanlash. Har bir lavozimga tegishli maʼlumot, professional tayyorgarlik, mutaxassisligi va egallaydigan lavozimi boʻyicha yetarli ish tajribasi, boshqaruv faoliyati koʻnikmalariga ega kamida uch nafar nomzod taklif etiladi. 1-yanvardan 30-oktabrgacha 2-bosqich Vazirlar Mahkamasi apparati tarkibiy boʻlinmasi rahbari Kadrlar zaxirasini tuzish. kelishish. himoya qilish va tasdiqlash. Kadrlarni tanlash natijalari boʻyicha kadrlar zaxirasi roʻyxatini tuzish. 1-noyabrdan 20-dekabrgacha 3-bosqich Vazirlar Mahkamasi apparati tarkibiy boʻlinmasi rahbari, Kadrlar boʻlimi Kadrlar zaxirasi bilan ishlash. kadrlar zaxirasiga kiritilgan nomzodlarni tayyorlash. Kadrlar zaxirasiga kiritilgan shaxslar tizimli ravishda tayyorlanishini taʼminlaydi. Kadrlar zaxirasiga kiritilgan shaxslar kuyidagi shakllarda tayyorlanadi: Vazirlar Mahkamasi apparatining muayyan ish uchastkalarida bir oylik, ikki oylik va uch oylik stajirovka oʻtash; Vazirlar Mahkamasining majlislari va yigʻilishlariga tahliliy materiallar tayyorlashga jalb qilish; vazirliklar, idoralar, xoʻjalik birlashmalari, hududiy boshqaruv organlari, mahalliy ijro etuvchi hokimiyat organlari faoliyatini maqsadli oʻrganishda ishtirok etish; qayta tayyorlash va malaka oshirish, xorijiy stajirovkalarni tashkil etish. Kadrlar zaxirasiga kiritilgan shaxslarning professional oʻsishi, ishchanlik malakasi oshishining muntazam monitoringi olib borilishini taʼminlash. Yil davomida 1. Vazirlar Mahkamasining “Oʻzbekiston Respublikasi Vazirlar Mahkamasi apparatining Kadrlar boʻlimi toʻgʻrisidagi nizomni tasdiqlash haqida” 2019-yil 16-martdagi 221-son qarori. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Oʻzbekiston Respublikasi Vazirlar Mahkamasining ijro etuvchi tuzilmasini takomillashtirishga doir qoʻshimcha chora-tadbirlar toʻgʻrisida” 2020-yil 22-yanvardagi PQ-4569-son, “Oʻzbekiston Respublikasi Vazirlar Mahkamasi faoliyatini takomillashtirishga oid qoʻshimcha chora-tadbirlar toʻgʻrisida” 2020-yil 24-fevraldagi PQ-4612-son, “Oʻzbekiston Respublikasi Vazirlar Mahkamasining tuzilmasiga Bosh vazirning investitsiyalar va tashqi iqtisodiy aloqalar masalalari boʻyicha oʻrinbosari — investitsiyalar va tashqi savdo vaziri lavozimini kiritish toʻgʻrisida” 2020-yil 10-martdagi PQ-4635-son va “Oʻzbekiston Respublikasi Vazirlar Mahkamasining faoliyatini takomillashtirishga oid qoʻshimcha chora-tadbirlar toʻgʻrisida” 2020-yil 12-maydagi PQ-4710-son qarorlari)” 2020-yil 26-iyundagi 411-son qarori 1-ilovasining 50-bandi.